陳情上李景讓大夫
作者：劉得仁
朝代：唐

paragraphs: 一被浮名誤，旋遭白髮侵。
裴回戀明主，夢寐在秋岑。
遇物唯多感，居常只是吟。
待時鉗定口，經事壓低心。
辛苦文場久，因緣戚里深。
老迷新道路，貧賣舊園林。
晴賞行聞水，宵棊坐見參。
龜留閑去問，僧約偶來尋。
望喜潛憑鵲，娛情願有琴。
此生如遂意，誓死報知音。
上德憐孤直，唯公拔陸沈。
丘山恩忽被，螻蟻力難任。
作鑒明同日，聽言重若金。
從茲更無限，翹足俟爲霖。